പശ്ചിമ ബംഗാളില് ബി.ജെ.പി എം.എല്.എ തൃണമൂല് കോണ്ഗ്രസില് ചേര്ന്നു പശ്ചിമ ബംഗാളിലെ ബി.ജെ.പി എം.എല്.എ തൃണമൂല് കോണ്ഗ്രസില് ചേര്ന്നു. ബിഷ്ണുപൂരില് നിന്നുള്ള അംഗമായ തന്മയ് ഘോഷാണ് ബി.ജെ.പി വിട്ട് തൃണമൂല് കോണ്ഗ്രസില് ചേര്ന്നത്. പ്രതികാര രാഷ്ട്രീയമാണ് ബി.ജെ.പിയുടേതെന്ന് അദ്ദേഹം ആരോപിച്ചു. പശ്ചിമ ബംഗാളിലെ ജനങ്ങള്ക്കിടയില് അരാജകത്വം സൃഷ്ടിക്കാനാണ് ബി.ജെ.പി ശ്രമിക്കുന്നതെന്ന് തന്മയ് ഘോഷ് മാധ്യമപ്രവര്ത്തകരോട് പറഞ്ഞു. പശ്ചിമ ബംഗാളിന്റെ ക്ഷേമത്തിനായി തൃണമൂല് കോണ്ഗ്രസില് ചേരാന് താന് എല്ലാവരോടും അഭ്യര്ത്ഥിക്കുന്നതായും മുഖ്യമന്ത്രി മമതാ ബാനര്ജിയുടെ കൈകള്ക്ക് ശക്തി പകരേണ്ടത് അത്യാവശ്യമാണെന്നും തന്മയ് ഘോഷ് പറഞ്ഞു. മുന് തൃണമൂല് നേതാവായ തന്മയ് ഘോഷ് നിയമസഭാ തെരഞ്ഞെടുപ്പിന് തൊട്ടുമുമ്ബാണ് ബി.ജെ.പിയില് ചേര്ന്നത്. 292 അംഗ സഭയില് ബി.ജെ.പിക്ക് 77 അംഗങ്ങളാണുള്ളത്. തന്മയ് ഘോഷിനെ പാര്ട്ടിയിലേക്ക് സ്വാഗതം ചെയ്ത സംസ്ഥാന വിദ്യാഭാസ മന്ത്രി ബ്രതെയ ബസു തെരഞ്ഞെടുപ്പ് തോല്വിക്ക് തൃണമൂല് കോണ്ഗ്രസിനോട് പ്രതികാരം ചെയ്യുകയാണ് ബി.ജെ.പിയെന്നും ആരോപിച്ചു. ത്രിപുരയിലും ബി.ജെ.പി എം.എല്.എ മാര് തൃണമൂല് കോണ്ഗ്രസുമായി ചര്ച്ച നടത്തി വരികയാണെന്നും ബസു പറഞ്ഞു.